Ne inkwajkwach ne tajtakamet ijikman kitalijtuyat

Ne inkwajkwach ne tajtakamet ijikman kitalijtuyat 
Achtu, ipanpa ne más ikman, ne istak inkwajkwach. Kipia ume takutun: ne ikoton wan ne isala. Ne inkwajkwach kitzunki iwan istak kwachti. 

Ne ikoton kichiwa iwan yey takutun, ne kajku takutun, ka ipan ielpetz; ne inkweyat ikoton wan ne imajmajkul ikoton. Yaja sujsul ombron, ne ikoton weyak tik ne tajkuimetzkuyu 

Ne isala, kipia imejmetzkuyu mejmelaktik, sujsul ombron, tesu kipia kujkushtalchin, muilpiat ne mekat tik ne intzinkujku, ne mekat nemia ka ijtik ne isala katka. Ne isala weyak tik ne ikshi

Nusan, tik ne techan Itzshalku wan ujukseyu tejtechan, ne istak inkwajkwach tesu kichijket muchi istak, ne inkoton kichijket wan kwachti itachishka chiltik, tultik, shushuknaj, susul wan ujukseyu 

Ne tajtakamet ijikman tesu kitalijtuyat inkajkat; peroj yejemet kitalijtuyat inshumpe mujmusta, yejemet kitajpiat ne intzuntekun pal itzujtzunyu ne tunal.

Ukseyu inkwajkwach ne tajtakamet kitalijtuyat. Yejemet kitalijtuyat ipan ne istak inkwajkwach. Nusan kipia ume takutun: ne ikoton wan ne isala. 

Ne ikoton kipia ikechkuyu, yawalchichin, se kustalchichin tik ne ielpetz, wan wejweyak imajmajkul. Ne ikoton kichijket wan kwachti istachiska shushukzin, achiuk, chiltiknaj, kuchiltil, wan ujukseyu. 

Ne isala kipia imejmetzkuyu itachishka itzun kamuj, kipia kujkushtalchin. Kilpiat tik ne intzinkujku iwan iilpia itachishka tiltik. Ne isala kitzunki iwan tilawak kwachti wan itachishka shushuknaj, sususl, neshnaj, kupuknaj, wan ujukseyu, peroj tesu itachishka tiltik, istak, chiltik ush tultik. 

Yejemet kitaliat inkajkat "burros", sujsul yek inpal intekiw tik ne mil. Nusan, yejemet kitaliat inshumpe, kitajpiat ne intzuntekun pal itzujtzunyu ne tunal. Ne tajtakamet nemit tik ne kojtan kitaliat ini inkwajkwach. 

Keman yejemet tekitket kiwikaket ne intakwal tik ne inkushtalchin wan ne at tik ne intekumat.